

2025. gada 20. janvārī

**“Vivi” 2024. gadā pārvadājis vairāk nekā 19,4 miljonus pasažieru; decembrī vilcieni kursējuši ar 99% precizitāti**

**Pasažieru pārvadātājs pa dzelzceļu “Vivi” 2024. gadā pārvadājis 19 444 755 pasažierus, kas ir par 13,5% vairāk nekā 2023. gadā. No visiem pērn pārvadātajiem pasažieriem aptuveni 12,1 miljons pasažieru pārvadāti ar jaunajiem elektrovilcieniem.**

Pagājušā gada decembrī vilcienu satiksmi iekšzemes pārvadājumiem Latvijā izmantojuši 1 449 194 pasažieri, kas ir par 13,3% vairāk nekā 2023. gada decembrī, bet vilcienu reisi atbilstoši kustības grafikam gada pēdējā mēnesī izpildīti ar 99,01% precizitāti, ko var uzskatīt par gandrīz perfektu punktualitātes rādītāju. Neskaitot pagājušā gada pašu sākumu, kad tika piedzīvoti zināmi izaicinājumi reisu izpildes laikā nodrošināšanā, kopumā 2024. gadā ‘’Vivi’’ veicis pasažieru pārvadājumus ar vidēji 98% precizitāti, kas ierindo uzņēmumu Eiropā punktuālāko pārvadātāju galvgalī. Savukārt 2024. gadā kopā “Vivi” pārvadājis 19 444 755 pasažierus, kas ir pēdējo gadu laikā lielākais pārvadāto pasažieru skaits pa dzelzceļu, par 5,3% pārsniedzot arī 2019. jeb pirmspandēmijas gadā iespēto (pārvadāti 18 451 931 pasažieri).

Būtiskākais pasažieru skaita pieaugums 2024. gadā novērots elektrificētajā zonā, gada griezumā ar elektrovilcieniem pārvadājot vairāk nekā 17,3 miljonus pasažieru, kas ir par 14,9% vairāk nekā 2023. gadā, bet ar dīzeļvilcieniem pērn pārvadāti 2,06 miljoni pasažieru, kas ir par 6,7% vairāk nekā pērn. No visiem elektrificētajā zonā pārvadātajiem pasažieriem aptuveni 12,1 miljons pasažieru savus braucienus veikuši ar jaunajiem elektrovilcieniem.

Visbiežāk pasažieri 2024. gadā ar elektrovilcieniem devušies Tukuma virzienā (pārvadāti 6 947 845 pasažieri, pieaugums pret 2023. gadu ir 16,9%), Aizkraukles virzienā (pārvadāti 4 931 552 pasažieri, pieaugums – 15,4%), Jelgavas virzienā (pārvadāti 3 069 018 pasažieri, pieaugums – 8,5%) un Skultes virzienā (pārvadāti 2 420 942 pasažieri, pieaugums – 16,2%). Tāpat pārvadāto pasažieru skaita pieaugums vērojams arī neelektrificētajās līnijās: maršrutā Rīga – Gulbene (pārvadāti 47 046 pasažieri, 14,7% pieaugums), maršrutā Rīga – Liepāja (pārvadāti 80 026 pasažieri, 14,1% pieaugums), maršrutā Rīga – Rēzekne – Zilupe (pārvadāti 267 504 pasažieri, 13,3% pieaugums) un maršrutā Rīga – Daugavpils (pārvadāti 514 138 pasažieri, 12,3% pieaugums). Pārvadāto pasažieru skaita palielināšanās skaidrojama ar jauno elektrovilcienu ieviešanu satiksmē, paaugstināto pieprasījumu pēc pasažieru pārvadājumiem vasaras sezonā uz piejūras galamērķiem, kā arī intervāla grafika pilnveidošanu, pamatojoties uz pieprasījuma palielināšanos pēc pasažieru pārvadājumiem pa dzelzceļu kopumā.

2024. gadā “Vivi” izpildīja kopā 112 695 vilcienu reisus (elektrificētajā zonā 91 242 reisi, neelektrificētajā zonā 21 453 reisi), kas ir par 17,4% vairāk nekā 2023. gadā (elektrificētajā zonā 77 428 reisi, neelektrificētajā zonā 18 532 reisi). Pagājušajā gadā atsevišķi ar jaunajiem elektrovilcieniem veikti 73 191 reisi.

“Pagājušo gadu pasažieru pārvadājumu pa dzelzceļu segmentā varētu nosaukt par transformācijas gadu, kad līdz ar elektrovilcienu ritošā sastāva pilnīgu nomaiņu un jauno elektrovilcienu ieviešanu satiksmē pasažieriem elektrificētajā zonā bija iespēja piedzīvot būtisku pārvadājumu pakalpojumu kvalitātes līmeņa kāpumu. Novērtējot jauno elektrovilcienu sniegtās priekšrocības – visām mūsdienu prasībām atbilstošu aprīkojumu un komfortu –, būtiski palielinājies arī pasažieru skaits, kuri ikdienā dod priekšroku tieši vilcienu satiksmei. Vēlos pateikties pasažieriem par mums izrādīto uzticību, kas dod papildu stimulu turpināt darbu pie mūsu sniegto pakalpojumu pilnveidošanas,” norāda AS “Pasažieru vilciens” valdes priekšsēdētājs Raitis Nešpors.

2024. gadā ar “Vivi” vilcieniem, veicot pasažieru pārvadājumus, nobraukti 7 408 051 kilometri (elektrificētajā zonā 4 573 579 kilometri, neelektrificētajā zonā 2 834 472 kilometri), kas ir par 15,8% vairāk nekā 2023. gadā (elektrificētajā zonā 3 791 720 kilometri, neelektrificētajā zonā 2 602 099 kilometri). Nobraukto kilometru skaita pieaugums skaidrojams ar reisu skaita palielināšanu atsevišķos maršrutos, ieviešot satiksmē jaunos elektrovilcienus, tādējādi uzlabojot pasažieru pārvadājumu pakalpojumu pieejamību un iedzīvotāju mobilitāti.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” ir lielākais pasažieru pārvadātājs pa dzelzceļu Baltijā, kas veic pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2024. gadā tika pārvadāti 19,44 miljoni pasažieru. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv